Mauglí (album)

***Mauglí*** je druhý album brnianskej rockovej skupiny Barnodaj, ktorá neskôr používala názov Progres 2. Album vyšiel v roku 1978.

## Popis albumu a jeho história

Po natočení prvého albumu *[[Barnodaj (album)|Barnodaj]]* v roku 1971 sa skupina okolo bubeníka Zdeňka Kluky a gitaristu a speváka Pavla Váněho, vtedy používajúca názov The Progress Organization, celkom odmlčala. Jej členovia sa ale na pódiách stretávali, pôsobili v sprievodných skupinách rôznych spevákov (Bob Frídl, Martha a Tena). Producent Hynek Žalčík nakoniec vo vydavateľstve Supraphon presadil natočenie druhého albumu skupiny, musela si však zmeniť názov z anglického The Progress Organization na Barnodaj. Album postupne vznikal od roku 1976, texty dodal básnik Pavel Kopta, nahrávanie prebehlo v októbri 1977 v štúdiu Supraphonu v Prahe-Dejviciach na osemstopový magnetofón. V tom čase ale skupina Barnodaj už de facto neexistovala, pretože sa v priebehu roku 1977 pretransformovala do formácie s názvom Progres 2 s odlišným obsadením, ktorá chystala svoj veľký audiovizuálny projekt *[[Dialog s vesmírem]]*.

Album *Mauglí* je koncepčný album inšpirovaný *[[Knihy džunglí|Knihou džunglí]]* od Rudyarda Kiplinga. Niektoré piesne („Kamarád gramofon“ či „Tutový typ“) ale z témy vybočujú. Na albume sa nachádza desať skladieb, z ktorých prvá je inštrumentálna, ostatné sú spievané. Názov piesne „Tutový typ“ je pravopisne chybný, pretože text jasne hovorí o tipovaní na dostihoch (*Tutový tip mám na koně jménem Faun*).

Členmi skupiny pri nahrávaní *Mauglího* boli rovnakí hudobníci ako pri albume *Barnodaj*, výnimkou bol len nový basgitarista Pavel Pelc.

## Vydávanie albumu

Na LP vyšiel album *Mauglí* prvý raz v roku 1978, druhý raz v roku 1985. Obe vyšli vo vydavateľstve Supraphon. Reedície na CD vyšli v rokoch 1993 (Monitor) a 2006 (FT Records, v tomto prípade aj s bonusmi).

## Zoznam skladieb

# „Džungle“ (Kluka) – 4:25
# „Strach“ (Váně/Kopta) – 3:32
# „Kamarád gramofon“ (Kluka/Kopta) – 4:32
# „Štěstí“ (Váně/Kopta) – 3:25
# „Bezedná tůň“ (Kluka/Kopta) – 3:04
# „Dopis v láhvi“ (Váně/Kopta) – 3:16
# „Prám z trámů“ (Sochor/Kopta) – 2:58
# „Tutový typ“ (Kluka/Kopta) – 3:14
# „Mauglí“ (Váně/Kopta) – 3:53
# „Osud“ (Váně/Kopta) – 5:03

Reedícia vydaná v roku 2006 obsahovala aj nasledujúce bonusy:

#  „Mauglí“ (Váně/Kopta) – 3:41
#: *verzia z roku 1993*
# „Osud“ (Váně/Kopta) – 2:59
#: *spev Radek Michal ([[Kamelot (folk)|Kamelot]])*
# „Rocky Mama“ (Váně, Kluka/Kocourek, Kluka) – 4:10
#: *nahrávka z jamovania v roku 1978*

## Obsadenie

* Barnodaj
** Pavel Váně – elektrická gitara, akustická gitara, mandolína (5), vokály, spev
** Pavel Pelc – basgitara, vokály
** Jan Sochor – klavír, organ, syntetizátory (moog, sláčikový syntetizátor Rolland), čembalo (5), vokály, spev (7)
** Zdeněk Kluka – bicie, moog (1, 8), gitara (1), harmonika (9), steel gitara (9), vokály, spev
* Martin Kratochvíl – moog (4)
* Jan Kubík – tenorsaxofón (6)
* Jiří Burian – sitár (1, 10)
* dychovú sekciu a sláčikový orchester riadi Zdeněk Kluka (1, 3, 6, 10)

### Technická podpora

* Hynek Žalčík – produkcia, hudobná réžia
* Jan Spálený, Květoslav Rohleder – hudobná réžia
* Gustav Houdek, Jan Chalupský, Jiří Brabec – zvuková réžia
* Jiří Rohan, Tomáš Štern, Karel Hodr – technická spolupráca

## Referencie


## Zdroj

Kategória:Hudobné albumy z 1978
Kategória:Albumy Progres 2